RESOLUCIÓN do 12 de decembro de 2013 pola que se conceden as axudas da Orde do 12 de xullo de 2013 pola que se establecen as bases reguladoras que rexerán as axudas destinadas á colaboración no financiamento de actuacións en materia de arquivos e se procede á súa convocatoria para os anos 2013-2014.
Consellería de Cultura, Educación e Ordenación Universitaria — III. Outras disposicións — 02/01/2014

A Orde do 12 de xullo de 2013 (DOG nº 145, do 31 de xullo) estableceu as bases reguladoras que rexerán as axudas destinadas á colaboración no financiamento de actuacións en materia de arquivos e convocou axudas para os anos 2013-2014.
Rematada a tramitación establecida na convocatoria, de acordo co establecido no artigo 7 da orde de convocatoria, e atendendo ao informe-proposta elevado pola Comisión Técnica de Avaliación a través da Secretaría Xeral de Cultura, esta consellería
Primeiro. Aprobar as listaxes das axudas solicitadas que se xuntan como anexo en orde decrecente da puntuación obtida e adxudicar as axudas que se sinalan en función da dispoñibilidade orzamentaria.
Segundo. O obxecto da convocatoria son as axudas destinadas á protección e difusión dos arquivos e do patrimonio documental de Galicia garantindo unha custodia responsable e o acceso dos cidadáns aos documentos.
A finalidade das axudas serán as actividades que teñan por obxecto a organización dos fondos documentais, o equipamento de arquivos, mellora dos locais de arquivo, restauración e dixitalización de documentos.
Terceiro. Os beneficiarios das axudas son as universidades galegas, concellos e entidades sen fin de lucro de Galicia, que figuran no anexo desta resolución.
Cuarto. O crédito orzamentario será de douscentos vinte e cinco mil catro centos corenta euros (225.440,00 €) que se librarán con cargo aos orzamentos xerais da Comunidade Autónoma de Galicia para os anos 2013 e 2014 nas seguintes aplicacións orzamentarias: 09.20.432A.744.4, 09.20.432A.760.0 e 09.20.432A.781.0.
Quinto. De acordo co estipulado no artigo 11 da orde reguladora os beneficiarios quedan suxeitos as cumprir coas obrigas recollidas no artigo 11 da Lei 9/2007, do 13 de xullo, de subvencións de Galicia.
Sexto. O prazo de xustificación será ata o 15 de decembro de 2013 para a anualidade de 2013 e ata o 31 de outubro de 2014 para a anualidade de 2014.
A documentación xustificativa do cumprimento efectivo dos fins para os que foi concedida a axuda presentarase conforme o estipulado no artigo 10 da orde de convocatoria.
As entidades locais beneficiarias, de acordo co establecido nos artigos 8 e 10 do Decreto 193/2011, do 6 de outubro, deberán presentar a conta xustificativa da subvención, que incorporará en todo caso a certificación da intervención ou do órgano que teña atribuídas as facultades de control da toma de razón en contabilidade e do cumprimento da finalidade para a cal foi concedida.
De acordo co establecido no artigo 10.5 da orde, admitiranse gastos e pagamentos realizados desde o 1 de xaneiro de 2013 ata a data límite de xustificación da orde.
Sétima. De acordo co artigo 12 da orde da convocatoria, poderase librar a contía correspondente a un primeiro pagamento de ata o 50 % do total subvencionado coa presentación do proxecto e memoria detallada de actuación.
En aplicación do artigo 6.1.Dous do Decreto 193/2011, do 6 de outubro, polo que se regulan especialidades nas subvencións ás entidades locais galegas, poderanse conceder pagamentos anticipados de ata un 50 % naqueles supostos en que o investimento exixa pagamentos inmediatos e sen que se supere a anualidade prevista en cada exercicio orzamentario. A concesión do anticipo realizarase mediante resolución motivada.
Se as dispoñibilidades orzamentarias así o permitan, poderanse facer pagos fraccionados pola contía equivalente á xustificación presentada, sempre que non superen o 80 % da porcentaxe total subvencionada.
O importe restante aboarase coa xustificación final dos investimentos realizados.
Segundo o establecido no artigo 45.2 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, transcorrido o prazo establecido de xustificación sen se ter presentado perante o órgano administrativo competente, este requirirá o beneficiario para que no prazo improrrogable de dez días a presente. A falta de presentación da xustificación comportará a perda do dereito ao cobramento parcial ou total da subvención, a exixencia do reintegro e demais responsabilidades establecidas na Lei de subvencións de Galicia.
Oitava. De acordo co establecido nos artigos 3 e 10 da orde da convocatoria, estas axudas son compatibles con outras outorgadas por outras administracións ou entes públicos ou privados, nacionais ou internacionais, se o importe total que percibe o beneficiario non supera a porcentaxe máxima do investimento. Na conta xustificativa da subvención deberá presentarse a relación detallada doutros ingresos ou subvencións que financien a actividade subvencionada con indicación do importe e a súa procedencia.
Novena. O incumprimento por parte dos beneficiarios de calquera das bases establecidas na orde da convocatoria suporá a perda do dereito a percibir a axuda correspondente.
Décima. Contra esta resolución, que esgota a vía administrativa, os interesados poderán interpoñer recurso potestativo de reposición ante o conselleiro de Cultura, Educación e Ordenación Universitaria, no prazo dun mes a partir do día seguinte ao da publicación da resolución no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses ante a Sala do Contencioso-Administrativo do Tribunal Superior de Xustiza de Galicia, de conformidade cos artigos 19 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 12 de decembro de 2013
Causas de exclusión:
(1) Por non emendar en prazo a documentación solicitada, de acordo co disposto no artigo 71 da Lei 30/1992, do 26 de novembro, pola que se regula o réxime xurídico das administracións públicas e do procedemento administrativo común.
(2) Non cumprir os obxectivos e requisitos técnicos estipulados na orde da convocatoria.